CELEX: C2004/168/21
Language: el
Date: 2004-06-26 00:00:00
Title: Υπόθεση T-154/04: Προσφυγή του Daniel Bauwens κατά της Επιτροπής των Ευρωπαϊκών Κοινοτήτων, που ασκήθηκε στις 22 Απριλίου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/11
            
         Προσφυγή του Daniel Bauwens κατά της Επιτροπής των Ευρωπαϊκών Κοινοτήτων, που ασκήθηκε στις 22 Απριλίου 2004
   (Υπόθεση T-154/04)
   (2004/C 168/21)
   Γλώσσα διαδικασίας: η γαλλική
   Ο Daniel Bauwens, κάτοικος Βρυξελλών, εκπροσωπούμενος από τους Sébastien Orlandi, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησε στις 22 Απριλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση περί ολοκληρώσεως της διαδικασίας καταρτίσεως της σχετικής με την εξέλίξη της σταδιοδρομίας του προσφεύγοντος έκθεση για την περίοδο από 1ης Ιουλίου 2001 έως 31 Δεκεμβρίου 2002 και περί απορρίψεως της αιτήσεώς του για γνωμοδότηση της επιτροπής ίσης εκπροσωπήσεως σε θέματα αξιολογήσεως,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων υπέβαλε αίτηση για γνωμοδότηση της επιτροπής ίσης εκπροσωπήσεως σε θέματα αξιολογήσεως επί της σχετικής με την εξέλιξη της σταδιοδρομίας του έκθεση, όπως αυτή επικυρώθηκε από τον προς τούτο αρμόδιο. Η αίτηση αυτή κρίθηκε εκπρόθεσμη, για τον λόγο ότι υποβλήθηκε μετά τη λήξη της προθεσμίας των πέντε εργάσιμων ημερών που προβλέπεται στο άρθρο 7 των Γενικών Διατάξεων περί εκτελέσεως των άρθρων 43 και 45 του ΚΥΚ, τις οποίες εξέδωσε η καθής.
   Ο προσφεύγων βάλλει κατά της αποφάσεως περί απορρίψεως της αιτήσεώς του και περί οριστικής καταρτίσεως της εκθέσεως, υποστηρίζοντας ότι η προθεσμία των πέντε εργάσιμων ημερών έπρεπε να ανασταλεί, σύμφωνα με την υποσημείωση του άρθρου 7 των Γενικών Διατάξεων, για τον λόγο ότι ο προσφεύγων απουσίαζε με άδεια για χρονικό διάστημα δύο εβδομάδων, το οποίο άρχισε την επομένη της επίσημης επικυρώσεως της εκθέσεως αξιολογήσεως από τον προς τούτο αρμόδιο. Συναφώς, ο προσφεύγων προβάλλει πρόδηλο σφάλμα εκτιμήσεως και παραβίαση των αρχών της χρηστής διαχειρίσεως και διοικήσεως και της ίσης μεταχειρίσεως.